Vermiste agtjarige se liggaam gevindBokamoso Shabe (8) het haar skooldrag – ten tyde van haar verdwyning aangehad. (Foto: SAPD) Die soektog na ŉ vermiste agtjarige kind van die Lejweleputswa-omgewing in die Vrystaat het Donderdag hartseer geëindig toe Bokamoso Shabe se liggaam gevind is. Maroela Media het vroeër berig dat klein Bokamoso Maandag omstreeks 13:30 vir die laaste keer by Mantshebo Primary School in Jerusalem Park, Thabong, gesien is. Die polisie se voorlopige inligting het daarop gedui dat Bokamoso deur ŉ onbekende vrou by die skool ontvoer is. Brig. Motantsi Makhele, polisiewoordvoerder in die Vrystaat, sê daar is sedertdien onophoudelik na Bokamoso gesoek. Haar liggaam is Donderdag omstreeks 14:30 ontdek. Volgens Makhele het die polisie ŉ verdagte se huis in Riebeeckstad, Welkom, besoek. “Die liggaam is toegedraai in ŉ duvetoortreksel in ŉ oop veld aangetref. Sy het nog haar skooldrag aangehad.” ŉ Saak van moord word nou ondersoek. Makhele sê ŉ 46-jarige man is in hegtenis geneem en hy verskyn na verwagting binnekort in die Welkom-landdroshof. Nog inhegtenisnemings is volgens die polisie op hande. “Ons betuig ons medelye met Bokamoso se familie,” sê lt.genl. Baile Motswenyane, provinsiale polisiehoof in die Vrystaat. “Dit is hartverskeurend vir enige ouer om ŉ kind te verloor, maar dit is selfs meer verpletterend as dit op hierdie manier is,” sê sy.